钦定古今图书集成/明伦汇编/皇极典/第143卷 > 明五
## 钦定古今图书集成/明伦汇编/皇极典/第143卷 > 明五

### 惠宗本纪

按《名山藏典谟记》，建文君者，懿文皇太子次子，而高
皇帝孙也。懿文太子，先高帝薨，高帝崩，君以太孙嗣。
《纪年》：建文畏诸王强大，用齐泰、黄子澄计诛锄之。诸
王皆恐，燕王曰：“奸臣害我。”乃以叔父兴师诛泰、子澄，
师名靖。内难四年，靖难师入都，君阖宫自焚。臣民推
燕王为皇帝，摈君，年纪不用，以未改元之年属之。《洪
武令》，称《建文君》也。君名允炆，生而偏颅，高帝弗喜。成
童，聪颖能诗，使赋《新月》，曰：“庶其免乎！”初，懿文太子仁
柔亡，武君亦文弱，好诗书，不任法律。太子薨，高帝属
心燕王，以学士刘三吾言，乃立君为太孙，使预政。太
孙时时尚宽大，中外有欣欣之心。高帝末年，其诸子
存而壮者，成祖若周王橚皆与太子同出。高皇后，胡
妃子楚王槙，达妃子齐王榑，郭妃子蜀王椿、代王桂、
谷王橞，胡妃子湘王柏，郜妃子肃王楧，韩妃子辽王
植，余妃子庆王㮵，杨妃子宁王权，周妃子岷王楩。始，
高帝王诸子，多国边陲，以为陲固，令置三护卫，其王
中原者，亦皆有土。大方太孙既立，诸王以兄子易之，
太孙以为忧，尝谓其傅黄子澄曰：“诸王皆尊属，拥重
兵，即陛下千秋万岁后，曷制之？”黄子澄曰：“诸王虽有
三护卫，仅足自固。明兵满天下，其孰能当？”太孙曰：“善。”
高帝大渐，以齐泰为兵部尚书，受遗诏。洪武三十一
年闰五月辛卯，太孙即皇帝位，以其明年为建文元
年，大赦天下。其日，葬太祖高皇帝孝陵，止诸王会葬。
是月也。以兵部尚书齐泰、太常寺卿黄子澄参军务。
七月，召汉中府教授方孝孺为翰林院侍讲，赐礼部
右侍郎董伦“《髹几》《玉鸠》。”

〈注〉董伦为儒士处山林间服褐茹藜。国初以为资善大夫。事懿文太子其所陈多忠厚之言太祖闻而善之，超迁左春坊大学士。太子薨，出为河南参议。

周王子有㷲告其父橚反，使曹国公景隆执王及世
子京师，诏诸王议其罪。燕王为周王请宽。君语泰子
澄：“莫若且止。”泰子澄出，相语县官：“妇人之仁耳。”乃废
周王为庶人，徙蒙化，置世子临安。十二月朔，省牲郊
坛，诏求直言，举山林岩穴材德之士。齐府人告变，召
齐王还京。君晏朝，监察御史尹昌隆谏，君曰：“朕过也。”
示昌隆谏书，天下明知朕不德，释所在黥徒还乡。
元年正月，将有事于南郊，奉太祖高皇帝配。戊寅，御
奉天殿，誓百官，夕斋于文华。己卯，舍皇邸。庚辰，子夜，
脱舄行礼。昧𤕤还朝受贺。诏养老，赐高年米絮帛有
差。命官赎民粥子，减田租。告即位于天下神祗。敕修
《太祖实录》，征处士杨士奇。二月，谥太祖高皇帝、孝慈
皇后、高皇后。追尊皇考为孝康皇帝，庙号兴宗；皇妣
懿敬皇太子妃为孝康皇后。册妃马氏为皇后。封弟
允熥吴王，允熞衡王，允𤐤徐王。立皇子文奎为太子。
诏曰：“祖宗庙谥称号，所以褒显功德，荐之天下，后世
不宜讳。自今讳庙讳，庙谥称号勿讳。山林岩穴有才
德廉能之士，有司以实闻。军民年八十以上亡男女
者，赐一石，米十斤，肉二斗、酒；九十者，加一帛一斤、绵。
犯杖以上及尝为隶优者，不与。鳏寡孤独贫无告者，
岁给米三石，亲戚养之。无亲戚者里邻相收恤。田荒
不可治者，除其赋。义夫、节妇、孝子、顺孙及同居五世
以上者，有司以闻。不能嫁娶丧葬者，部伍邻族相资
助。民罹灾者，速赈济。军中孤儿废疾无养及老有代
者，一体抚绥。还乡自便者听前代。兵后，骸骨，春时掩
埋，毋令其露。卫所军户绝者，除勿勾。”是时，齐泰、黄子
澄言：“自今亲王有罪者，请辄除其国。”诸藩猜望甚，而
君日与孝孺辈稽古用《周官》变更。高帝制，定品官阶
勋，正一品更特进、资政上卿，从一品更资政卿，其馀
各为大夫、士有差。正一品，以六部尚书处之。尚书以
下增左、右侍中各一人，位侍郎上。省户、刑二部司为
四，户部民司、度支司、金帛司、仓庾司、刑部祥宪司、比
议司、职门司、都官司罢，称司为“清吏”，罢左、右都御史。
设都御史一人，副佥都御史各一人。更通政司曰“寺
使”，曰通政卿；通政参议曰少卿、寺丞。增置左、右补缺、
左右拾遗各一人。更置大理寺曰司卿曰大理卿，左、
右寺正曰都评事，副曰副都评事，司务曰“都典簿。”更
太常寺卿曰“太常卿”，少卿、寺丞分左、右。更天坛祠祭署曰“南郊祠祭署”，泗州祠祭署曰“泗滨祠祭署”，宿州
祠祭署曰“新丰祠祭署。”更光禄寺卿曰“光禄卿”，少卿、
寺丞分左、右。升少卿，秩从四品，省署丞二人。更太仆
寺卿曰“太仆卿”，增少卿、寺丞各一人。增典厩、典牧二
署。署隶二群曰驈。十五群曰“遂生三群。”更鸿胪寺
卿曰胪鸿卿，少卿、寺丞分左右。增翰林院承旨一人，
学士一人。省侍讲、侍读学士。置文翰、文史二馆。除六
科左、右给事中，除左、右布政使，设布政一人。更按察
司曰“肃政按察司。”增亲王官宾辅二人，秩三品，伴讲、
伴读、伴书各一人。郡王宾友二人，教授一人，见王、郡
王坐礼焉。如宾师赞谒，名“不臣。”是月也，燕王与其世
子、诸子来朝，行皇道，登陛不拜。监察御史曾凤韶、户
部侍郎卓敬上劾，不报。三月丁亥，帝祀先师，听讲太
学，赏师生币钞有差。命户部右侍郎夏原吉等二十
四人充采访使，行天下，问民疾苦，兴廉黜贪，得便宜
行事。是月，燕王还国。燕世子及诸子高煦、高燧留京
师，北平按察佥事汤宗告按察使陈瑛密受燕府金
钱，词连右布政使昱、按察副使琏。俱逮系诏狱，谴削
有差。燕王护卫百户倪谅上变，连府中官旗谅、铎等，
皆逮讯伏诛。敕都督宋忠调边军三万屯开平，悉选
燕护卫隶其戏下。召燕胡骑指挥童等还京。调北平、
永清二卫军于彰德、顺德，以都督徐凯练兵临清，都
督耿𪩘练兵山海关，皆以备燕。四月，齐王告变，事连
湘王柏，君使让之。湘王怒，焚宫赴火死，遂废齐王为
庶人，幽之，诛其护卫指挥真等。亡何，代王桂、岷王楩
皆得罪，复并废为庶人，并幽之。诸王既多得罪，燕王
最长，名最盛，亦被诘让。齐泰、黄子澄与魏国公徐辉
祖等，日夜谋防燕矣。君因“以工部侍郎张昺为北平
布政使，谢贵为北平都指挥，监燕。”燕王佯狂，为涩舌，
称病甚。燕指挥卢振、长史葛诚常告燕阴事于昺、贵。
昺、贵入问燕王病，王重裘拥炉，见之犹颤。因上表：“臣
久病，无侍子，请遣臣子之留京师者。”齐泰曰：“盍收焉。”
黄子澄曰：“不可。疑而备之，殆也。”乃皆遣归。居顷之，燕
王使其百户庸诣阙奏事，齐泰请执讯之，庸诬服，因
飞符昺贵，令与都指挥张信密擒王官校。《昺贵》等约
卢振、葛诚居内，都督宋忠居外，举事有日，张信以为
忧。信母疑而问之，惊语曰：“不可不闻而父之言乎？王
气在燕分，燕王当有天下。”六月，《昺贵》围王城，栅端礼
门，杀王卒，矢入于城中。未几，诏削燕王爵，密敕昺贵
等收王。张信请见，王三不可，乃乘辎軿入，王见其白
身来，许之。信入拜床下，王为《喑信》曰：“殿下无然，有事
当语臣。”王摇首指腹。信曰：“殿下犹不诚语，无意乎？上
擒王矣，当就执；如有意，请告臣也。”王下拜曰：“一家之
命皆在子矣。”七月壬申，王称疾愈，出会宫僚，尽如中
朝所坐官校缚置庭中，召《昺贵》曰：“罪人得矣，则取去。”
昺贵至，门者内之，呵止其从人。王杖见昺贵。会进瓜，
王食瓜，怒且詈曰：“今编户齐民，兄弟宗族尚相恤。身
为天子，令亲属叔父旦夕莫必其命。县官待我如此，
天下何事不可为乎？”因掷瓜于地。护卫军皆怒，前擒
昺贵，捽卢振、葛诚等下殿，王投其杖曰：“我何病，迫于
若奸臣耳！我何病！”遂曳斩昺、贵等，夜攻下九门，北平
指挥俞瑱走居庸，马宣走蓟。宋忠自开平率兵至居
庸，闻事败，退保于怀来，留瑱守之。燕王上书曰：“臣闻
《书》曰‘不见是图’，又曰：‘视远惟明’。今事几甚著，陛下略
不垂察，臣窃惑之。当元之末，生民涂炭，群雄角逐。皇
考太祖皇帝，披霜冒露，东征西伐，赴矢石，被创痍，艰”
难百战，然后定天下，封建诸子，巩固宗社，为磐石之
安。不幸宾天，陛下嗣登大宝，奸臣齐泰、黄子澄辈，包
藏祸心，为谋以误陛下。橚、榑、柏、桂、楩五弟，虽有县愆，
未闻不轨，重可裁减护卫，轻可赐敕诫厉。乃动见削
夺，转徙流离，行道嗟叹，柏尤可伤，不得良死，今尚未
厌，又以加臣。臣守藩二十馀年，事君之诚，明于皎日。
奸臣跋扈，蔽明害公，执臣奏事之人，棰榜棘爇，迫其
告变，分布宋忠、张昺、谢贵于内外，围守臣府，臣之一
家，如临汤火。已而贵、昺为护卫所执，始知其出奸臣
之谋。臣闻伐大树者必先剪旁枝，危君室者必先除
公族。朝廷孤立，社稷危矣，不待明者而后见也。《高帝
祖训》曰：“凡新天子即位，朝无正臣，内有奸恶，则亲王
训兵待命，天子密诏入诛之。臣谨领镇兵，俯伏待命，
以遵皇祖之训，惟陛下念之。周广同姓，绵祚八百，秦
人孤独，二世而亡，明鉴斯在。《诗》曰：‘价人维藩，大师维
垣，大邦维屏，大宗维翰。怀德维宁，宗子维城。无俾城
坏，无独斯畏。《易》曰：‘大君有命，开国承家。小人勿用，惟
陛下念之’’。”书上不报。丁丑，燕王大谕将吏，起兵靖难。
次通指挥胜等以通降。王使其将指挥能等攻蓟，指
挥安等攻居庸，皆拔之，生擒马宣。俞瑱，走依宋忠于
怀来。王与其将马云、徐祥攻之，宋忠佯言怒其将士
曰：“公等父兄家北平，燕尽杀之矣，速报仇！”诸军或疑
或怒。燕王使其前锋用家帜先登，城中子弟望见帜，
皆喜，无斗心。忠败，奔入城，急匿厕。燕军捕出之，并获
瑱，兵势大振。于是山后诸州皆不守，而开平、龙门、上谷、云中守将往往降附矣。谷王橞震惊，率眷属奔于
京师。是时，遵化、密云、永平指挥皆以城降。都督刘贞、
陈亨，都指挥卜万，引《大宁》兵出松亭关，以攻遵化。万
智而勇，贞巽而懦，而亨有“二心于燕王。获二卒遣之，
为书置一卒衣中，多予之。”金使献书于万，若与通者，
而其一卒无所赏。卒恚，归讦于贞。贞搜卒书，执万以
闻。君籍万家，下之狱。是月也，告天地宗庙社稷，削燕
属籍，诏天下。以长兴侯耿炳文为征卤大将军，驸马
都尉李坚、都督甯忠为左右副将军，帅师三十六万
北进，安陆侯吴杰，江阴侯吴高，都督指挥盛庸、潘忠、
杨松、顾成、徐凯、李文、陈晖、平安等益出偏师佐炳文。
置平燕布政司于真定，刑部尚书暴昭掌之。八月，炳、
文师至真定，徐凯次河间，潘忠、杨松守鄚。忠、松使其
先锋九千馀人屯雄。燕王屯楼桑晡食士，度白沟，夜
围雄。雄人登陴骂北军，迟明，燕缘雄屠之。忠、松来援，
燕将谭渊领兵千馀过桥，蒙茭伏水中，使勇士要战，
于路隅伏出水据桥，二将无所退保，皆被擒。燕王遂
自将百馀骑趋鄚，尽降。南军还军白沟，自引精骑直
趋真定西门下，破其二营。炳文觉，起门桥，桥纼斮于
北军，乃出战。王以奇兵击炳文背，炳文奔北，入城，卒。
𩰝门不得入，自相斮乃入。燕骑士禄剌、驸马坚堕马，
获之。甯忠、顾成及都指挥刘遂俱见执，死者三万人。
炳文入城坚壁，北军攻之不下，引还。君大怒曰：“老将
也。”而摧锋黄子澄对曰：“亡忧。胜败，兵家之常耳。”君曰：
“虽然，孰堪更将？”子澄曰：“曹国公景隆可比用，景隆今
破矣。”乃拜景隆大将军。其行也，帝亲饯之江渚，赐诸
将犀玉带有差。齐泰言：辽宁地近燕，请召还二三从
之。辽王至，宁王不至。君怒，削宁王护卫。监察御史韩
郁上言曰：“臣闻人主亲其亲，不独亲其亲。臣叹陛下
爱诸王之至、待诸王之厚，而诸臣不体也。凡见藩封
太重、疑虑太深者，竖儒耳。诸王亲太祖遗体也，而贵
孝康皇帝手足；尊陛下叔父也。太祖遗”体则不可使
贱，亲之手足则不可使缺，陛下叔父则不可使绝也。
高皇帝、孝康皇帝为天子，子与弟以为戮，在天之灵
安乎？臣念至此，未尝不流涕也。夫亡唇寒齿，舐糠及
米。言者曰：“二叔流言，周未尝不诛也；六国反叛，汉未
尝不削也。”遂使周王播迁，父子流离。于是齐王废，湘
王焚，代王遣岷王，又见告矣。诸王自为计，必曰：“兵不
举，祸必结。”是陛下激之也。燕王举事两月矣，前后调
兵不下五十馀万，有一矢之获乎？经营已久，军兴辄
乏，将士挺败，徒令中原赤子困于输战。九重之忧方
深，帷幄之计弥礉。日甚一日，语曰：“亲者割之不断，疏
者续之不坚。”臣恐陛下不察，不待十年，必有噬脐之
衅。伏惟“兴灭继绝，释齐、代、岷之囚，封湘王之墓，还周
王京师，迎楚、蜀为周公，俾各命世子持书，劝燕罢兵
守藩，以慰宗庙之灵，明诏天下，拨乱反正，笃厚亲亲，
宗社幸甚！”不听。前断事高巍请得自使燕，说燕王君，
使参赞景隆军。九月，景隆至德州，收炳文败卒，得五
十万，进营河间。江阴侯吴高，都督耿𤩽、杨文以辽东
兵围燕永平。燕王出师援永平，而诫世子居守曰：“景
隆来，坚守，毋战也。”燕王猝至永平，吴高不及军，退保
于山海。十月，燕王将出师南向，虑宁王蹑其后，乃自
永平北攻大宁。时刘贞、陈亨悉兵守松亭关。燕王径
道卷斾登山，从后攻。度关至大宁城西门崩，克之，获
都指挥房宽，杀卜万于狱。而都指挥朱鉴战死，贞等
引军还援，燕王已入城，平定其众，与宁王置酒高会。
陈亨竟夜袭破刘贞营，率其众降燕。燕王居大宁数
日，欲得酋长兀良哈等助战，阴令帐下士说之，与俱
西，诸酋长皆欣喜。王班师，宁王饯之郊。兀良哈之酋
拥宁王入关。宁王三护卫军皆归于燕。燕王置宁王
军中，分隶诸部若护卫为五军，使诸将张玉、朱能等
将之，而势遂盛。景隆闻燕之攻大宁也，自河间移军
薄燕，垒其九门，别遣将攻通，自营郑坝，待王南军。攻
丽正门急，燕尽出妇女乘城转蔺石。都督瞿能与其
二子帅骑千馀，战入张掖门，景隆密止之，退十五里
而军。燕世子令夜汲水浇城，冰留于墉，南军无复能
登者，而景隆所遣别将亦败于通。十一月，燕王自大
宁还，景隆军郑坝，阵而待王白遂之西。白遂之河流，
王心祷曰：“河冰则天相燕也。”其日，雪，河冰，燕王尽以
其师度，南将陈晖追蹑之，王还击晖，晖败，跳冰遁，冰
乃皆解。王连破南军七营，与景隆战午及酉，景隆大
败。燕，斩南军十馀万，降如之。都督《火真》焚敝鞯以煖
燕王铠者趋焉。楯人呵之，燕王曰：“止是皆壮士。”其夜，
景隆遁德州。燕王还攻南军之围九门者，破其四营，
遂入北平。是时，君谕岷王罪，流之漳州，诛其府典膳
世英等。燕王既还北平，复上书白心，传檄天下，檄曰：
“惟父皇太祖高皇帝，一统华夏，为生民主，天下底定，
立长子为皇太子，馀子无嫡庶，皆裂土封王，为子孙
不拔之计。岂期数年以来，太子薨逝，秦晋二王继卒。
父皇念太子早世，立其次子为太孙。不幸父皇宾天，

班文臣，尽屏弃典刑，残害骨肉，秽德感怒于皇天。京
师地震。十月山崩水溢，火焚其土库。二月，霹雳大风
雨，发屋拔木，蝗虫生陇亩。《占书》曰：“地德至静，不宜动
摇。若主弱臣强，则必震动；臣下擅权，则土不宁，变怪
生焉。阳伏不能出，阴出不能入，阴阳相激，地必震动。”
动于宗庙宫殿者，人君失信，国无忠臣，诛伐不以礼，
上下不相亲也。山崩水溢者，五行失序也。此公辅之
象。贤人退，小人进，则山崩。山无故自崩，国易政，人主
失位，民流散也。天火焚土库者，赏罚不明也。烧宫室
者，君不思道，厥妖火烧宫也。霹雳大风雨，发屋拔木
者，谗言杀正士也。蝗虫生陇亩者，邪臣在位，则虫食
苗叶。君用才不当，臣不任职，则虫食苗茎。佞臣在朝，
则虫食田苗，任用奸贼，“则虫食苗根也。天戒甚明，犹
不恐惧，此皆齐尚书、黄太卿、左班文职，佞君殃民，专
事灭亲，以致于此患也。父皇不豫，敕召我奸臣，齐尚
书匿之。及大渐，数数问第四子来，未至陟遐，又不即
计。我诸子至今不知父皇得何病，尝何药，滨于大故。
《礼》，三日而敛，冀复生也。父皇亥时崩，寅时敛，不知何
此速也？”《礼》，天子七月而葬父皇停棺不中殿，七日葬。
不知何此速也。宫车晏驾，遗诏一月始至，是我亲王
与庶民同也。宫车未葬，坏宫掘地五尺，改移之，不知
父皇何过也？齐尚书奏曰：“凡朝几筵，揖不拜，小祥节
祭，帝不用亲行，众王遣奠，京师囚系，其使者锻炼令
诬王，何礼也？”高皇帝《祖训》曰：“王月阅士，或十”过，或七
八过，或五六过。王朝从行文武官吏马步骑军亡算
旗帜甲仗皆上鲜明，以壮臣民之观。洪武二十五年
春，父皇召诸王入宫，亲受敕。王岁训将练兵，周视封
疆，作军器必精良。《敕》尾记洪武年月日，帝御奉天门，
口占翰林院修撰练子宁、许观、编修吴言信三员执
笔书，孙允炆亲目之曰：“使奸邪不得口舌惑听。太祖
皇帝令守藩诸子岁振伍缮士，岂导之他不利哉？褒
广辅拂，防寇遏边，令帝业万世也。”奸臣齐尚书黄太
卿，左班文臣，不遵祖敕，恣行奸宄，诬陷亲王，以流言
破灭周王，父子异窜，未旋踵而罪代王，出其妤娥，皆
配于军；谯让湘王，赐之赭死，齐王无罪。“在囚拘，私
持金帛啖岷王之人，趣为饮章，以御魑魅。呜呼！齐尚
书黄太卿，奸臣小人，昔事父皇，幸逭天诛，备于左班，
恣奸用谋，杀我父皇子孙。我父皇能复几子？更须几
岁月，不尽于虔刘。齐尚书等又使恶少年贵昺监燕，
诱我长史诚，围我萧墙，截我端礼行门，杀我城卒，使
我坐食不安，我饮泣如弗闻。上秋之旬，约来攻我，我
惧要领之不没，我护卫之士同心为我擒逆。都指挥
忠等又领兵二万三千次于怀来，约来攻我，我惧要
领之不没，我精骑八千同心助战，大败忠军，获马六
千，生擒三将，降其馀党。奸臣又行矫诏，俾长兴侯炳
文等领军三十万次雄真定，约来攻我，我惧要领之
不没，我军士同心迎敌。遂”以八月中旬破雄，斩首九
千馀级，获马三千，生擒都督忠、指挥居松。九日，大破
炳文、真定，斩首五万，获马五万二千馀匹，生擒左副
大将军驸马坚、右副大将军忠、左军都督成、都指挥
遂，馀将悉下，归之于故伍。江阴侯高都督𤩽、都督文
领军辽左，入自永平，“约来攻我。我惧要领之不没，我
骑士三万”九千，同心并行。高等闻风夜遁，追斩首级
千馀于百里之外。“我临大宁，谕以太祖皇帝旧恩，房
宽归命，鉴万授首。我精骑三万袭破都督贞、都督亨
于松亭，大宁以平奸臣。”又行矫诏，使曹国公景隆领
兵五十馀万，入逼北平攻我。我惧要领之不没，我士
同心，以寡敌众，战败景隆，斩首一十五万九千“馀级，
馀众悉下，归之于故伍，景隆夜遁去。余无孙、吴之略。
然所向克捷者，天地祖宗鉴予忠孝本心，怜而佑之
也。昔靖江王守谦，其父文正身多愆违，王复不改。父
皇笃念懿亲，尚行爵出禄，与同享之。周、齐、湘、代、岷五
王，合气同天，风闻无实。齐尚书等助君为虐，必欲尽
刘之心，将图天下也。余太祖高皇帝，孝慈高皇后亲
子，皇太子亲弟，而众王亲兄。《礼》曰‘父仇不共天，兄弟
仇不反兵。奸臣齐尚书黄太卿实仇余父仇、余兄弟，
余用帅领精兵三十万，诛讨余父兄弟仇。天下臣吏
尚追念高皇帝，同心戮力，共行擒捕，献俘于元祖，使
我父皇子孙基业以万世’。”十二月，燕王闲、江阴侯吴
高于朝，削高爵，安置广西。燕王出师攻大同，至广昌，
降其将胜。蓟州镇抚曾璠起兵攻北平，死之。卫官张
伦等盟两卫军勤王，是月也，从军中加李景隆太师，
赐玺书专征之。𫓧钺。使者失船，玺书、𫓧钺皆沉于江。
以茹常为兵部尚书。罢齐泰、黄子澄。报燕。建省躬殿，
藏古经《圣训》，使方孝孺铭。迁肃王楧兰州。法司奏，“今
岁论囚减往十之三。使者还自西方，得雪山青玉。
二年正月，燕王攻蔚，降之，转攻大同。李景隆出援紫
荆关，王从居庸还。甲子，诏曰：‘顷以庶狱烦兴，易御史
台曰都察院，分章刑部。宗庙神灵，民服于孚，争讼颇
简。其视汉制，更都察院为御史府，御史员可省至二十八人。纠贪残，举循良，匡政事，宣助教化，务忠厚以
底治平’。”三月戊辰，赐御史衣，移御史府，便朝谒。四月，
燕王出师南向。癸丑，李景隆自德州进河间，郭英、平
安，吴杰自真定进保定，合军六十万，期于白沟。燕王
自固安度拒马河，营苏家桥。雨甚，王坐床上待旦，兵
端有火光，金铁弓弦皆鸣。己未，燕王祝天出军，有五
色雀飞驻旗竿之首，遂率军循河西北行。平安与瞿
能出伏要战，北军皆却。王自夹击其后，败南军。及白
沟，景隆与燕王遇，自暮至暝，两军从火光中苦战。收
军。燕王迷所壁处，下马视河流，乃辨，方从王者三骑。
庚申，燕复渡河，瞿能与其子𢭏、房宽阵，平安翼之，擒
斩北军数百人。燕将丘福以万骑冲南军，殊坚王以
精骑突入南军左掖，南军复绕出王后。连战百馀合，
南军矢如雨。燕王马三创三易，王射矢尽，三櫜，提剑
左右击，剑缺，瞿能迫焉，阻于重堤。王驰逆之，佯提鞭
后招能军，疑，乃稍已不前。平安创陈亨剑及徐忠两
指，忠自断掷之，裹衁而战。高煦帅精骑数千与王合，
彼此相扼。至日中，瞿能大呼“灭燕”，入北军，斩其数百
骑。越隽侯俞通渊、指挥滕聚亦前。会旋风起，折大将
之旞，南军相视而动。燕王乃与高煦乘南军，乃斩能
父子于阵。平安与朱能战，乃亦不利，通渊、聚亦没于
阵中。景隆军大溃，丧师殆三十万人，还奔德，五月，拔
其众，奔济南。燕王人德，德降，使将旭守之。追击景隆
济南城下，大败之，遂围济南，堤水灌城。参政铁铉令
军中诈降燕，迎燕王入，约其壮士悬镔楗伏城上，𬮱
则使守陴之卒昼夜哭曰：“济南鱼矣，亡无日矣！”乃撤
守具，出居民伏地请曰：“奸臣不忠，使大王冒霜露为
社稷忧。谁非高皇帝子？谁非高皇帝民？臣其降也，然
东海之民不习见兵，大军压境，不识大王安天下、子
元元之意。或谓聚而歼之。请大王退师十里，单骑入
城，臣等具壶浆而迎大王。”燕王大喜，如济南民言。马
过城下，城下呼千岁，声闻于《𬮱楗》，及王马首，王惊，改
马而驰。济南人挽梁，梁则坚，燕王竟从梁驰去，复围
济南城。六月，增改詹事府，增少卿、寺丞各一人，宾客
二人。增置资德院，设资德一人，资善二人。其属：赞读、
赞书、著作郎各二人，掌籍典簿各一人，增司业各二
人；省博士、学正、学录，增助教十七人。是月也，以李景
隆屡败，遣尚宝司丞李得成媾燕。燕王泣曰：“吾两上
书矣，而不见报。亲王下天子一等，吾何求哉？直自救
耳！”得成不得书，还口报君怒其辱，命囚之，已乃释，召
景隆还，以左都督盛庸为平燕将军，右都督，陈晖、平
安为左右副将军，马溥、徐真为左右参将，帅师征燕。
平安出兵二十万，夺北军之饷于单桥，遣没者五千
渡河，与盛庸合攻德。燕将旭遁归，复有德诸县。八月，
燕闻德破，引济南之师还。是月也，承天门灾，诏求直
言，九月，重成焉，改曰“皋门”，遂改午门曰“端门”，端门曰
“应门”，前门曰“路门。”改谨身殿曰正心殿，置学士一人；
罢华盖殿、文华殿、武英殿、文渊东阁大学士，各设学
士一人。改侍读学士为文学博士，以方孝孺充之。十
月，论守济南功，擢铁铉山东布政使，进兵部尚书，封
盛庸历城侯。李景隆还，黄子澄曰：“景隆观望丧师，当
诛。”御史大夫练子宁执而数之，朝以哭请，卒不问。景
隆閟机以应燕，故其战不善也。平安次定州，与燕将
陈亨战华山，斩之。徐凯、陶铭次沧，盛庸次德。燕王下
令曰：“攻辽东。”至通，令士皆循河南北军。疑曰：“征东何
南也？”燕王曰：“夜有白气二道，自东北指西南。《占书》曰
利南。”乃自直沽疾行三百里，至沧城下，掩击之，凯、铭
皆降燕。燕渡河南至，德王殿军，盛庸觇之，坚壁待，师
过袭之。燕王还，击杀百馀人。遂自临清移军馆陶，取
粮焚舟，至冠向东平。山西戍卒罗义扣燕，投书请罢
兵，复诣阙上奏：天子当笃亲亲，厚诸父已北征之役，
君不悦，下之狱，而诏曰：“得燕王者，毋伤也，使朕有杀
叔父名。”十二月，盛庸营东昌，先锋霖以军五千营滑
口。燕王使其将朱荣、刘江袭破霖，遂至东昌。己卯，盛
庸椎牛享士，背城而阵。前其火器精兵，燕王突入，其
左翼旁空，北军鼓噪继之，盛庸尽乘以火器，北军大
乱。庸与平安麾旗大战，斩燕将张玉，围王数匝。燕将
朱能、朱长率骑兵从东北角奋击南军，南军萃东北，
燕王从西南遁去，闲道还北平。

三年正月辛酉，凝命神宝成君亲定，其文曰：“天命明
德，表正万邦。精一执中，景运以昌。”初，君为太孙，梦帝
致宝焉。既即位，得青玉雪山。二年斋郊宫，夕梦若有
寤，乃命玉人琢为大玺。至是，以告天地宗庙，下诏百
官称贺。大宴奉天门，赏外国朝使。辛未，大祀南郊。明
日行《庆成礼》，令群臣赋诗颁天下。历城侯庸来献《东
昌捷》。丁丑，告郊庙，召齐泰、黄子澄还。燕王归而为无
遮之会，以荐亡士。王莅会，大哭，解袍焚之，曰：“虽其一
丝，以识余心。”乃复募士南向。三月，盛庸以兵二十万
出德、吴杰、平安，出真定，自单桥进营夹河。燕王亦从
保定缘滹沱，去盛庸四十里而舍，以数骑觇庸军。庸
觉，追之。王射殪其一人，又追，又殪之。及战，庸军蔽盾自坚，北军投以木䂎，䂎贯丁宁，有旋钩焉。南军盾𦊰
于钩，皆弃之，北军乘之。都指挥庄得杀燕大将谭渊
及其部将数人，死之，楚智亦死之，张皂旗亦死之。张
皂旗者，常以皂旗先登，北军畏焉，呼曰“皂旗张！”及死，
犹手其皂旗。壬午，盛庸军西南，燕王军东北，又战，自
辰及未，疲坐地息，起复战。忽东北风起，北军乘风横
击，南军昏不辨，死者十万馀人，燕王追奔至滹沱，盛
庸复还。《德战》之夕也，燕王迫南军而次，晨鸣角穿营
徐去，无敢犯者，以诏“毋使有杀叔父名”也。是月也，逐
齐泰、黄子澄，籍其家。吴杰引兵至，闻庸败，乃复还真
定。闰三月，自真定出槁城。己亥，大战，矢集王旗如猬。
平安登阵谯望战，见其军胜，鼓之。燕王趋之，平安下
谯而遁。会大风起，发屋拔树，南军死者六万馀人。燕
徇顺德、广平、大名君使告燕王曰：“齐泰、黄子澄，贼臣
无功，虽皇帝亦恶之，已窜逐，籍其家，皇帝所以为燕
王足矣，可罢兵。”燕王上书曰：“臣闻虞舜首去四凶，殷
汤改过不吝，帝王之盛美，万世所师法也。”臣奉藩二
纪，不敢违越。奸臣齐泰、黄子澄，怀莽、操之逆图，志倾
宗社，造滔天之衅，剪藩辅之亲，屡削诸王，次及于臣，
欲陷臣家，并寘死地。臣沥恳号天，天听甚高。《古》云：“大
杖则走。”陛下所以杖臣大矣，以兵自防，非臣得已。上
赖天地宗庙，鉴臣衷诚，悯臣非辜，大军见临，辄自摧
衄。臣不敢为喜，辄用伤悼。“诚念皆皇考之民，横被奸
臣，驱之白刃，彼实何辜？是以夙夜控吁天地祖考之
灵，冀开圣明，助震威断。比闻二奸皆已窜逐，臣之一
家，鼓舞更生。臣下令三军将士，天其悔祸，可以释憾。”
三军将士，且恐且喜，合虑同词，前告于臣。“二奸虽逐，
大兵未退，名为格佞，实用弛谋，亦人事之或然者也。
臣恐陛下未推豚鱼之泽，尚惑樊棘之听，此非独撤
其藩篱，抑将倾夫堂室。莽、操之事，前鉴甚明，惟陛下
力断行之。”书至，文学博士方孝孺、侍中黄观曰：“燕终
不罢兵矣。暑雨方沴，燕军久驻大名，不战自困。永北、
二平，燕王根本地。若密调军士为攻扰之计，阳示报
书，往复，闲度二三月。号令既集，燕且归援，我大军可
蹑其后矣。”君曰：“善。”乃使大理寺少卿薛喦往赦燕王
罪。薛喦至燕军中曰：“皇帝使臣启大王，释甲还燕，南
谒孝陵，朝至暮，收军矣。”燕王曰：“嚄是不可绐三尺儿。”
而指诸将曰：“有丈夫者矣。”因连营列队，驰射观之，遣
之还而语之情。喦还报君曰：“诚如卿言，曲乃在我。”五
月，燕军饷大名，吴杰、盛庸、平安扼其道。燕王使指挥
胜入奏日“有诏解兵，杰等复倍先发也。”君亦悔曰：“燕
王朕叔父，奈何须兵哉？”方孝孺对曰：“兵戢难张也。燕
不罢兵，长驱犯阙，胡以御之？”君乃下胜狱，召齐泰、黄
子澄还，治兵如故。六月，燕将李远领骑兵五千人，衣
装如南，军入沛，大焚漕船，河沸，鱼鳖皆浮死。七月，燕
袭败彰德军，破瓦尖寨。平安自真定向北平，王使刘
江还战，杀南军数千。初，燕世子与其季弟高燧居守，
王次子高煦从军。高煦、高燧弗恭于世子。燕阉人俨
亦数相与短世子。燕王孝孺曰：“师老矣，漕道又绝。臣
闻燕父子兄弟可间也。间世子，燕王必疑，疑必归北
平，燕不得争中原，而我师通漕袭其后，此一策矣。”因
“为君具道世子可间状。”乃使人函世子书。书至，世子
弗发，封致燕王军中。高燧果令俨驰见高煦，共短世
子。语未既，世子之函书来，燕王惊曰：“几杀吾子。”壬寅，
大同将房昭引兵入紫荆，徇下保定诸邑寨，西水王
旋师归援。八月，燕王渡滹沱，次完围西水。使别将荣
围定，与南将花英、郑琦战峨嵋山下，大败南军，竟破
西水还。十一月，辽东将杨文围燕将亮永平，燕使刘
江救之，南军败于昌黎。是月也，皇少子文垚生。十二
月，《太祖高皇帝实录》成，燕王复出师南向，使驸马都
尉梅殷守淮安左右府，都督佥事徐真、马溥率偏师
北出以御之。

四年正月，召周王蒙化居之京邸，命魏国公徐辉祖
领京卫军援山东。燕王使其将李远、朱能觇南军，德
州将葛进遇李远于槁城，指挥贾荣遇、朱能于衡水，
皆战败。燕王军繇馆陶渡河，至东阿，拔之，遂连拔东
平、汶上，降沛，沛知县颜伯玮与主簿子清、典史谦死
焉。晦，北军至徐，徐坚壁不出，燕王使军挑之，二日，徐
人怒，渡河追北军，燕王驰断其归径，皆溃。进攻宿，平
安蹑之，以精骑四万，燕王伏二万骑于淝待之。燕将
白义、王真、刘江与平安战，佯却，引之入，淝伏起，平安
转战，围王真数重，创之十馀创，真自刎马上。平安遇
王于北阪，戭几及王马，騺胡将火耳灰之鈗，亦距王
十步之内，燕胡将信射踣《火耳灰》马，乃擒焉。战之夕，
燕王梦厄于平安，有白马将自西驰，断安马足。问焉，
对曰：“臣，莘之神也。”四月，北军断徐饷道，转攻萧，至小
河。燕将陈文桥河冲守之。都督总兵何福引兵循河
而东，遇燕王骑，斩文，夺所守桥。燕将张武突出林间，
与王合，乃击却南军。南军据桥南，北军据桥北，相持
累日。魏国公辉祖来援，阵齐眉山下，与燕大战，自午
至酉，两军相当。辉祖斩燕将斌等十馀人，还营掘堑于是南军再捷，北军再败。燕诸将皆惧，说燕王曰：“军
深入矣，暑雨连绵，淮上蒸湿，恐有疾疫。小河之东，平
野多牛羊，二麦将熟。若渡河择地，休士息马，观衅而
动，可持久也。”燕王曰：“兵事有进无退，胜形成矣，而复
谋退，士不怠乎？公等所见拘挛耳。”令曰：“欲渡河者，恣
公等所之。”朱能曰：“诸君勉矣。汉高十战而九不胜，卒
有天下。”盖燕王于是不解甲者数日，南军树碑相庆
也。廷臣有曰：“燕且北矣，京师固不可无良将。”帝因召
辉祖还。何福等无援，乃引兵会平安灵壁。平安以六
万人为方阵，裹饷护行，燕王遮之。平安突至，杀北军
千馀，矢如雨。燕王麾兵断南军为二，南军大败。何福
出壁，与平安共杀伤北军，北军乃却。而高煦又以其
伏至，王还掩击其后，复大败南军，尽得其饷。挽福入
壁垒门，私令士曰：“旦闻炮三而突围。”燕王望见之，曰：
“南军其遁旦。”使诸军缘壁入之，发炮三。南军谓其炮
也，争开门遁。已知为北军，皆大乱。平安、陈晖等三十
七人、礼部侍郎陈性善等百五十人皆见执。燕王谓
平安曰：“淝河之战，公马不騺，何以遇我？”曰：“累臣不佞，
敢效铅刀。”燕王曰：“壮士。”五月，杨文以兵十万自辽东
南下，与铁铉合，势绝北军，至直沽，遇燕将宋贵，皆战
死。燕王至泗，泗守将景初以城降。王曰：“不战而降，何
惫也？”景初曰：“泗有神，民祷焉曰‘降吉’。”其日，王谒祖陵，
将渡河，盛庸军淮南，燕王军淮北。王使士檥舟编筏
若涉者，潜遣丘福、朱能等济淮而西，鼓出庸后。庸军
大惊，遂济下扬州。扬指挥王礼执其守将崇刚、御史
彬降。高邮、通、泰诸州皆溃，遂底江北。诏曰：“燕祸日深，
旦夕犯阙，中外臣民，能不奖予？文武吏士，宜克日勤
王。予出于苦，不忘尔报。”诏下，臣民闻之，无不恸哭者。
乃遣礼部侍郎黄观、国子祭洒张显宗、翰林修撰王
叔英分道征兵，而齐泰、黄子澄亦皆四出。方孝孺曰：
“事急矣，许之割地，犹可以待勤王之师。”乃使燕王从
姊庆成郡主见王军门。王哭曰：“忍心至此乎？我父陵
土未干，我兄弟濒见残害，谗臣之言，如漆投胶；懿亲
之言，如水洒石。今日之来，岂得已哉！”郡主亦泣下。因
问曰：“周王安在？”曰：“召还矣，未爵也。”“齐王安在？”曰：“犹囚”
燕王嘘唏不胜。郡主徐以君言告王，王曰：“凡所以来，
欲得奸臣耳。皇考所分，吾地尚不能保，何望割也。”六
月癸丑，燕王军至浦子口，盛庸等迎战，大败之。燕王
几议割地和，会高煦搏寇兵至，大喜。《盛庸》军缘江上
下，待王《高资》港。乙卯，王渡江及岸，高煦先登，王麾精
骑继之。庸军大溃，追奔数十里，都督佥事陈瑄以舟
师降。遂入镇江。镇江人望见海舶之黄帜，曰：“海滨应
矣”，则皆降。庚申，王进次龙潭，君急而悸。方孝孺曰：“今
城中劲兵二十万，城高池深，粮食充足，尚可以守。请
下清野之令，城西南隅崩，筑未竟，又崩其东北。方。”孝
孺曰：“终无如割地，郡主妇人耳，若使大臣往，或庶几
焉。今天下惟蜀王不背朝廷，其地四塞，决死不利，则
收士幸蜀，万一可图也。”若乃使曹国公景隆、尚书茹
瑺往燕王军，命诸王闭诸门。景隆、瑺至，伏地叩头而
巳。燕王曰：“勤劳，公等有言乎？”景隆稍稍及割地事，燕
王笑曰：“公等游说邪？初吾无过，辄坐大不韪，削辱之。
今救死不赡，曷以地？为吾故有地也。凡所以来，为奸
臣耳。”景隆瑺还报，命君再使诸王与之偕，曰：“奸臣逐
矣”，执而得之，且用衅鼓。癸亥，王见诸王，涕泣相劳，竟
曰：“欲得奸臣。”诸王还报君，会群臣恸哭，或劝君幸浙
江，或曰：不如从湖湘“入蜀。”孝孺请坚守待援，议不决，
乃遣魏国公辉祖、开国公昇分道御战。甲子，出蜡书
促勤王，燕尽获之。军薄都城，徐增寿谋为应，大理丞
邹瑾、御史冕知焉，与同官十八人者殴增寿殿前，呼
“闻大内君”，拘增寿禁中。乙丑，燕王至金川门下，谷王
橞从城上望见王钲鼓，与景隆开门迎入。王驰千馀
骑卫周、齐二王。周王曰：“吾死矣。”曰：“燕王之骑兵也。”乃
喜，入见，拜且哭。燕王亦哭已，并辔，握手登楼相慰藉
君手，剑断增寿腰，徘徊无所出。乃火其宫与马皇后
自燔死。燕王望宫焰，使中使驰救，不及。还白燕王，哭
曰：“小子何唉！吾来辅尔耳！”遂为发哀治丧。越三日，即
皇帝位，是为成祖。乃复周、齐二王爵，下令建文中所
改易，《洪武政令条格》，悉如其故。称其年为“洪武三十
五年，称帝建文君。”越四日，礼葬之，遣致祭，辍朝三日。
又七日，迁兴宗孝康皇帝主陵园，仍称懿文太子。宫
之焚也，太子文奎不知所在。文垚方二岁，送中都广
安宫，降封吴王、广泽王，居漳州；衡王、怀恩王居建昌；
徐王、敷惠王从母吕氏居懿文园，追封徐增寿武阳
侯。居顷之，以广泽、怀恩二王不能匡辅建文，俱免为
庶人，改封敷惠王为瓯宁王。或言高祖始尝问后嗣
事于刘基，知建文君不终，与之藏函，函一，僧牒一、剃
七，一缁衣。牒曰：“杨应能。”宫之火也，建文君削发披缁，
怀牒从御沟出，郊坛亡，成祖使中使救宫，中使出马
皇后之烬曰“建文君”，遂以葬之。建文君既葬，或言其
亡，或言蜀王迎之西，皆参差莫实，成祖亦心疑之。其
时有异人张元元者，以术重已去，莫知所之。乃使礼部尚书濙行天下，名访元元，实私察建文君，竟莫得
其要领。其言建文君亡者，谓群臣多为僧，而从之入
湖湘、四川、云南，最后往来广西、贵州、蛮峒、八番、响木
瓜诸处，渐会集者三十六人。三十六人事建文，具君
臣礼。人见所诵经，皆《尚书》古文。英宗中，建文君年八
十馀矣，出自云南，直入布政司堂，南向，跏趺坐地，曰：
“我建文皇帝也。朝使求张元元天下，而实为我。彼传
四朝，事定矣。老夫不言，一束遗骨，更瘗何地耶？”有司
惊，致之朝，莫辨也。有阉老矣，逮“事建文君，知其左趾
有黑子，摩视之，持其踵，心谓是而不敢言。下锦衣，不
数月卒，葬西山，不封不树”云